amanoisuno/poet huggingface dataset:
塞下曲 陳陶
邊頭能走馬，猿臂李將軍。射虎群胡伏，開弓絕塞聞。海山諳向背，攻守別風雲。只為坑降罪，輕車未轉勳。望湖關下戰，雜虜喪全師。鳥啄豺狼將，沙埋日月旗。牛羊奔赤狄，部落散燕耆。都護淩晨出，銘功瘞死屍。
胡無人行 陳陶
十萬羽林兒，臨洮破郅支。殺添胡地骨，降足漢營旗。塞闊牛羊散，兵休帳幕移。空流隴頭水，嗚咽向人悲。
悲哉行 陳陶
中嶽仇先生，遺余餌松方。服之一千日，肢體生異香。步履如風旋，天涯不齎糧。仍雲為地仙，不得朝虛皇。狡兔有三穴，人生又何常。悲哉二廉士，餓死于首陽。
塗山懷古 陳陶
落拓書劍晚，清秋鷹正籠。塗山間來上，敬愛如登龍。覽古覺神王，翛然天地空。東南更何有，一醉先王風。惟昔放勳世，陰晦徹成洪。皇圖化魚鱉，天道漂無蹤。帝乃命舟楫，掇芳儒素中。高陳九州力，百道驅歸東。舊物複光明，洪爐再埏熔。經門不私子，足知天下公。亮曰那並生，唐虞禪華蟲。茲山朝萬國，一賦寰海同。十載有區宇，秋毫皆帝功。垂衣不驕德，子桀如何聾。握發聞禮賢，葺茅見卑宮。凡夫色難事，神聖安能恭。道隱三千年，遺芳播笙鏞。當時執圭處，佳氣仍童童。海嶼儼清廟，天人盛祇供。玄恩及花木，丹讖名崆峒。異代草澤臣，何由樹勳庸。堯階未曾識，誰信平生忠。恨不當際會，預為執鞭僮。勞歌下山去，懷德心無窮。
遊子吟 陳陶
棲烏喜林曙，驚蓬傷歲闌。關河三尺雪，何處是天山。朔風無重衣，僕馬饑且寒。慘戚別妻子，遲回出門難。男兒值休明，豈是長泥蟠。何者為木偶，何人侍金鑾。鬱鬱守貧賤，悠悠亦無端。進不圖功名，退不處岩巒。窮通在何日，光景如跳丸。富貴苦不早，令人摧心肝。誓期春之陽，一振摩霄翰。
懷仙吟二首 陳陶
丹陵五牙客，昨日羅浮歸。赤斧尋不得，煙霞空滿衣。試于華陽問，果遇三茅知。采藥向十洲，同行牧羊兒。十洲隔八海，浩渺不可期。空留雙白鶴，巢在長松枝。雲溪古流水，春晚桃花香。憶與我師別，片帆歸滄浪。滄浪在何許，相思淚如雨。黃鶴不復來，雲深離別處。石渠泉泠泠，三見菖蒲生。日夜勞夢魂，隨波注東溟。空懷別時惠，長讀消魔經。
海昌望月 陳陶
何處無今夕，豈期在海頭。賈客不愛月，嬋娟閑滄洲。浩然傷歲華，獨望湖邊樓。煙島青歷歷，藍田白悠悠。誰無破鏡期，繄我信虛舟。誰無桂枝念，繄我方摧輈。始見彎環春，又逢團圓秋。莫厭綾扇夕，百年多銀鉤。金盤誰雕鐫，玉窟難冥搜。重輪運時節，三五不自由。疑拋雲上鍋，欲摟天邊球。孀居應寒冷，搗藥青冥愁。兔子樹下蹲，蝦蟆池中游。如何名金波，不共水東流。天花辟膻腥，野雲無邊陬。蚌蛤乘大運，含珠相對酬。夜鵲思南鄉，露華清東甌。百寶安可覷，老龍鎖深湫。究究如情人，盜者即仇讎。海涯上皎潔，九門更清幽。亭亭勸金尊，夜久喘吳牛。夷俗皆輕擲，北山思今遊。雁聲故鄉來，客淚墮南洲。平生煙霞志，讀書覓封侯。四海尚白身，豈無故鄉羞。壈坎何足歎，壯如水中虯。獵獵谷底蘭，搖搖波上鷗。中途喪資斧，兩地生繁憂。一杯太陰君，鷦鷯豈無求。明日將片葉，三山東南浮。
蒲門戍觀海作 陳陶
廓落溟漲曉，蒲門鬱蒼蒼。登樓禮東君，旭日生扶桑。毫釐見蓬瀛，含吐金銀光。草木露未晞，蜃樓氣若藏。欲游蟠桃國，慮涉魑魅鄉。徐市惑秦朝，何人在岩廊。惜哉千童子，葬骨於眇茫。恭聞槎客言，東池接天潢。即此聘牛女，曰祈長壽方。靈津水清淺，余亦慕修航。
番禺道中作 陳陶
博羅程遠近，海塞愁先入。瘴雨出虹蝀，蠻江渡山急。常聞島夷俗，犀象滿城邑。雁至草猶春，潮回檣半濕。丹丘鳳凰隱，水廟蛟龍集。何處樹能言，幾鄉珠是泣。千年趙佗國，霸氣委原隰。齷齪笑終軍，長纓禍先及。
贈江西周大夫 陳陶
否極生大賢，九元降靈氣。獨立正始風，蔚然中興瑞。淵倫照三古，磊落涵涇渭。真貌月懸秋，雄詞雷出地。具瞻先皇寵，欲踐東華貴。咫尺時不來，千秋鼎湖淚。因分三輔職，進領南平位。報政黃霸慚，提兵呂蒙醉。歲星臨鬥牛，水國嘉祥至。不獨蒼生蘇，仍兼六騶喜。恭聞廟堂略，欲斷匈奴臂。剗釋自宸衷，平戍在連帥。時康簪笏冗，世梗忠良議。丘壑非無人，松香有私志。三朝倚天劍，十萬浮雲騎。可使河曲清，群公信兒戲。滄溟用謙德，百谷走童稚。禦眾付深人，參籌須偉器。他年蓬蓽賤，願附鵷鸞翅。
旅次銅山途中先寄溫州韓使君 陳陶
亂山滄海曲，中有橫陽道。束馬過銅梁，苕華坐堪老。鳩鳴高崖裂，熊鬥深樹倒。絕壑無坤維，重林失蒼昊。躋攀寡儔侶，扶接念輿皂。俯仰栗嵌空，無因掇靈草。梯窮聞戍鼓，魂續賴丘禱。敞豁天地歸，縈紆村落好。悠悠思蔣徑，擾擾愧商皓。馳想永嘉侯，應傷此懷抱。
種蘭 陳陶
種蘭幽谷底，四遠聞馨香。春風長養深，枝葉趁人長。智水潤其根，仁鋤護其芳。蒿藜不生地，惡鳥弓已藏。椒桂夾四隅，茅茨居中央。左鄰桃花塢，右接蓮子塘。一月熏手足，兩月熏衣裳。三月熏肌骨，四月熏心腸。幽人饑如何，采蘭充餱糧。幽人渴如何，醞蘭為酒漿。地無青苗租，白日如散王。不嘗仙人藥，端坐紅霞房。日夕望美人，佩花正煌煌。美人久不來，佩花徒生光。刈獲及葳蕤，無令見雪霜。清芬信神鬼，一葉豈可忘。舉頭愧青天，鼓腹詠時康。下有賢公卿，上有聖明王。無階答風雨，願獻蘭一筐。
草木言 陳陶
何生我蒼蒼，何育我黃黃。草木無知識，幸君同三光。始自受姓名，葳蕤立衣裳。山河既分麗，齊首乳青陽。甘辛各有榮，好醜不相防。常憂刀斧劫，竊慕仁壽鄉。願天雨無暴，願地風無狂。雨足因衰憊，風多因夭傷。在山不為桂，徒辱君高岡。在水不為蓮，徒占君深塘。勿輕培塿阜，或有奇棟樑。勿輕蒙朧澤，或有奇馨香。涓毫可粗差，朝菌壽為長。擁腫若無取，大椿命為傷。婆娑不材生，苒苒向秋荒。幸遭熏風日，有得皆簸揚。所愧雨露恩，願效幽微芳。希君頻采擇，勿使枯雪霜。
題僧院紫竹 陳陶
喜游蛟井寺，複見炎州竹。杳靄萬丈間，嘯風清獨速。江南正霜霰，吐秀弄顓頊。似瑞驚堅貞，如魔試金粟。筍非孝子泣，文異湘靈哭。金碧誰與鄰，蕭森自成族。新聞赤帝種，子落毛人穀。遠祖賜鷦鵬，遺芳遍南陸。對煙蘇麻醜，夾澗筼簹伏。美譽動丹青，瑰姿豔秦蜀。因緣鹿苑識，想像蛇丘劚。幾葉別黃茅，何年依白足。龍樹蟄一花，砌瑤掃雲屋。色靜曼仙花，名高給孤獨。青蔥太子樹，灑落觀音目。法雨每沾濡，玉毫時照燭。離居鸞節變，住冷金顏縮。豈念葛陂榮，幸無祖父辱。光搖水精串，影送蓮花軸。江鶩日相尋，野鶚時寄宿。幽香入茶灶，靜翠直棋局。肯羨垣上蒿，自多籬下菊。從來道生一，況伴龜藏六。棲托詎星回，檀欒已雲矗。霞杯傳縹葉，羽管吹紫玉。久絕釣竿歌，聊裁竹枝曲。愧生黃金地，千秋為師綠。
早發始興 陳陶
雲裏山已曙，舟中火初爇。綠浦待行橈，玄猿催落月。沿流信多美，況複秋風發。掛席借前期，晨雞莫嘲哳。
寄元孚道人 陳陶
梵宇章句客，佩蘭三十年。長乘碧雲馬，時策翰林鞭。曩事五嶽游，金衣曳祥煙。高攀桐君手，左倚鸑鷟肩。哭玉秋雨中，摘星春風前。橫輈截洪偃，憑幾見廣宣。爾來寤華胥，石壁孤雲眠。龍降始得偈，龜老方巢蓮。內殿無文僧，騶虞誰能牽。因之問楚水，吊屈幾潺湲。
和西江李助副使早登開元寺閣 陳陶
虛豁登寶閣，三休極層構。獨立天地間，煙雲滿襟袖。鼇荒初落日，劍野呈綺繡。秋檻祝融微，陰軒九江湊。拂簷皇姑舍，錯落白榆秀。倚砌天竺祠，蛟龍蟠古甃。翛然觀六合，一指齊宇宙。書劍忽若□，青雲日方晝。南朝空蒼莽，楚澤稀耕耨。萬事溺頹波，一航安可涭。徒雲寄麟泣，六五終難就。資斧念餘生，湖光隱圭竇。早聞群黃鶴，飄舉此江岫。陵穀空靄然，人樵已雛鷇。燕宮豸冠客，憑覽發清奏。珠玉難嗣音，摐轅愧孤陋。
將歸鐘陵留贈南海李尚書 陳陶
楚國有田舍，炎州長夢歸。懷恩似秋燕，屢繞玉堂飛。越酒豈不甘，海魚寧無肥。山裘醉歌舞，事與初心違。曄曄文昌公，英靈世間稀。長江浩無際，龍蜃皆歸依。賤子感一言，草茅發光輝。從來雞鳧質，得假鳳凰威。常欲討玄珠，青雲報巍巍。龍門竟多故，雙淚別旍旗。
宿島徑夷山舍 陳陶
百里遵島徑，蓬征信邅回。暝依漁樵宿，似過黃金台。缺齧心未理，寥寥夜猿哀。山深石床冷，海近腥氣來。主人意不淺，屢獻流霞杯。對月撫長劍，愁襟紛莫開。九衢平如水，胡為涉崔嵬。一飯未遑飽，鵬圖信悠哉。山濤謔細君，吾豈厭蓬萊。明發又驅馬，客思一裴回。
避世翁 陳陶
海上一蓑笠，終年垂釣絲。滄洲有深意，冠蓋何由知。直鉤不營魚，蝸室無妻兒。渴飲寒泉水，饑餐紫朮芝。鶴發披兩肩，高懷如澄陂。嘗聞仙老言，雲是古鴟夷。石竇閟雷雨，金潭養蛟螭。乘槎上玉津，騎鹿遊峨嵋。以人為語默，與世為雄雌。茲焉乃磻溪，豹變應須時。自古隱淪客，無非王者師。
冬夜吟 陳陶
黑夜天寒愁散玉，東皇海上張仙燭。侯家歌舞按梨園，散帙高編折桂枝，披紗密甃青雲地。霜白溪松轉斜蓋，輾轉城烏啼紫天，曈曚千騎衙樓前。
西川座上聽金五雲唱歌 陳陶
蜀王殿上華筵開，五雲歌從天上來。滿堂羅綺悄無語，白雲飄颻席上聞，貫珠歷歷聲中見。舊樣釵篦淺淡衣，曲終暫起更衣過，還向南行座頭坐。低眉欲語謝貴侯，中丞禦史不足比，水殿一聲愁殺人。武皇鑄鼎登真籙，卑官到官年未周，堂衡祿罷東西遊。蜀江水急駐不得，願持卮酒更唱歌，歌是伊州第三遍。唱著右丞征戍詞，五雲處處可憐許，明朝道向褒中去。須臾宴罷各東西，
飛龍引 陳陶
有熊之君好神仙，餐霞煉石三千年。一旦黃龍下九天，紫鸞八九墮玉笙，金鏡空留照魑魅。羽幢褵褷銀漢秋，瑞風颯遝天光淺，瑤闕峨峨橫露苑。沆瀣樓頭紫鳳歌，散花童子鶴衣短，投壺姹女蛾眉長。彤庭侍宴瑤池席，仙流萬緘蟲篆春，三十六洞交風雲。千年小兆一蟬蛻，
謫仙詞 陳陶
牧龍丈人病高秋，群童擊節星漢愁。瑤台鳳輦不勝恨，蜺旌失手遠於天，三島空雲對秋月。人間磊磊浮漚客，
步虛引 陳陶
小隱山人十洲客，莓苔為衣雙耳白。青編為我忽降書，朝天半夜聞玉雞，星斗離離礙龍翼。
獨搖手 陳陶
漢宮新燕矜蛾眉，春台豔妝蓮一枝。迎春侍宴瑤華池，愁鴻連翾蠶曳絲，颯遝明珠掌中移。仙人龍鳳雲雨吹，仙蛾泣月清露垂，六宮燒燭愁風欷。
空城雀 陳陶
古城濛濛花覆水，昔日住人今住鬼。野雀荒台遺子孫，近村紅栗香壓枝，嗷嗷黃口訴朝饑。生來未見鳳凰語，
雞鳴曲 陳陶
雞聲春曉上林中，一聲驚落蝦蟆宮。二聲喚破枕邊夢，愧君飲食長相呼，為君晝鳴下高樹。
小笛弄 陳陶
一尺玲瓏握中翠，仙娥月浦呼龍子。五夜流珠粲夢卿，蛇蠍愁聞骨髓寒，江山恨老眠秋霧。綺席鴛鴦冷朱翠，
將進酒 陳陶
金尊莫倚青春健，齷齪浮生如走電。琴瑟盤傾從世珠，靈鼇柱骨半枯朽，驪龍德悔愁耕人。周孔蓍龜久淪沒，姮娥弄簫香雨收，江濱迸瑟魚龍愁。靈芝九折楚蓮醉，銀鴨金鵝言待誰，隋家嶽瀆皇家有。珊瑚座上淩香雲，文康調笑麒麟起，一曲飛龍壽天地。
錢塘對酒麴 陳陶
風天雁悲西陵愁，使君紅旗弄濤頭。東海神魚騎未得，南州彩鳳為君生，古獄愁蛇待恩澤。三清羽童來何遲，鴟夷公子休悲悄，六鼇如鏡天始老。尊前事去月團圓，
巫山高 陳陶
玉峰青雲十二枝，金母和雲賜瑤姬。花宮磊砢楚宮外，青鸞不在懶吹簫，斑竹題詩寄江妾。飄颻絲散巴子天，
贈別離 陳陶
碧玉飛天星墜地，玉劍分風交合水。楊柳聽歌莫向隅，蠻天列嶂儼相待，風官掃道迎游龍。天姥剪霞鋪曉空，山妖水魅騎旋風，魘夢齧魂黃瘴中。借君朗鑒入崆峒，
關山月 陳陶
昔年嫖姚護羌月，今照嫖姚雙鬢雪。青塚曾無尺寸歸，漢城應期破鏡時，胡塵萬里嬋娟隔。度磧沖雲朔風起，
殿前生桂樹 陳陶
仙娥玉宮秋夜明，桂枝拂檻參差瓊。香風下天漏丁丁，東海即為郎斟酌，綺疏長懸七星杓。
古鏡篇 陳陶
紫皇玉鏡蟾蜍字，墮地千年光不死。發匣身沈古井寒，野老曾耕太白星，神狐夜哭秋天片。下國青銅旋磨滅，
自歸山 陳陶
海岳南歸遠，天門北望深。暫為青瑣客，難換白雲心。富貴老閒事，猿猱思舊林。清平無樂志，尊酒有瑤琴。
渡浙江 陳陶
適越一輕艘，淩兢截鷺濤。曙光金海近，晴雪玉峰高。靜寇思投筆，傷時欲釣鼇。壯心殊未展，登涉漫勞勞。
清源途中旅思 陳陶
古木閩州道，驅羸落照間。投村礙野水，問店隔荒山。身事幾時了，蓬飄何日閑。看花滯南國，鄉月十灣環。
南海送韋七使君赴象州任 陳陶
一鶚韋公子，新恩頒郡符。島夷通荔浦，龍節過蒼梧。地理金城近，天涯玉樹孤。聖朝朱紱貴，從此展雄圖。
送沈次魯南遊 陳陶
高臺贈君別，滿握軒轅風。落日一揮手，金鵝雲雨空。鼇洲石樑外，劍浦羅浮東。茲興不可接，翛翛煙際鴻。
南海石門戍懷古 陳陶
漢家征百越，落地喪貔貅。大野朱旗沒，長江赤血流。鬼神尋覆族，宮廟變荒丘。唯有朝台月，千年照戍樓。
賦得池塘生春草 陳陶
謝公遺詠處，池水夾通津。古往人何在，年來草自春。色宜波際綠，香異雨中新。今日青青意，空悲行路人。
題居上人法華新院 陳陶
浮名深般若，方寺設蓮華。鐘唄成僧國，湖山稱法家。一塵多寶塔，千佛大牛車。能誘泥犁客，超然識聚沙。
送秦煉師 陳陶
紫府靜沉沉，松軒思別吟。水流甯有意，雲泛本無心。錦洞桃花遠，青山竹葉深。不因時賣藥，何路更相尋。
哭寶月三藏大禪師 陳陶
五峰習聖罷，幹竺化身歸。帝子傳真印，門人哭寶衣。一囊窮海沒，三藏故園稀。無複天花落，悲風滿鐵圍。
湓城贈別 陳陶
楚岸青楓樹，長隨送遠心。九江春水闊，三峽暮雲深。氣調桓伊笛，才華蔡琰琴。迢迢嫁湘漢，誰不重黃金。
贈別 陳陶
海國一尺綺，冰壺萬縷絲。以君西攀桂，贈此金蓮枝。高鳥思茂林，窮魚樂洿池。平生握中寶，無使歲寒移。